## Nuria Montes afirma que el conveni col·lectiu de l’hostaleria i l’allotjament de la província d’Alacant estabilitza totes les relacions laborals en els pròxims quatre anys

*** La consellera d’Innovació, Indústria, Comerç i Turisme qualifica d’“èxit” aquest acord, que, a judici seu, “garanteix un període de pau social i relacions estables a les portes del mes fort de l’estiu
* Per a Nuria Montes “es tracta del principal conveni d’hostaleria de la Comunitat Valenciana, que dona cobertura a prop de 50.000 treballadors i és el que recull millors condicions laborals”
* A més, destaca el “diàleg social” entre sindicats i organitzacions empresarials**

La consellera d’Innovació, Indústria, Comerç i Turisme, Nuria Montes, ha afirmat que “el conveni col·lectiu del sector de l’hostaleria i l’allotjament de la província d’Alacant estabilitza totes les relacions laborals en els pròxims quatre anys”.

La titular de Turisme ha insistit que “per a totes les parts, incloent-hi la del Govern Valencià, la signatura d’aquest conveni és un èxit absolut”. Un acord que, a judici seu, “garanteix un període de pau social i relacions estables per a consolidar l’activitat turística”.

Montes ha fet aquestes valoracions després d’assistir a la signatura del conveni esmentat a la ciutat d’Alacant, un acte que ha comptat amb la presència de sindicats i les principals organitzacions empresarials de la província, com ho són Hosbec, Apha i Aphea, entre altres.

En aquest context, la consellera ha volgut remarcar que “es tracta del principal conveni d’hostaleria i allotjament de la Comunitat Valenciana”, i ha assegurat que “dona cobertura a prop de 50.000 treballadors”. A més, ha afirmat que “és l’acord tècnicament i econòmicament més avançat de tota la Comunitat Valenciana, i el que millors condicions recull”, ha asseverat.

Montes ha informat que “aquest conveni preveu una actualització de salaris en el marc de l’Acord nacional de negociació col·lectiva, en què es reflecteixen importants increments salarials durant el període de 2023-2026, anys clau en la recuperació plena del turisme”.

Segons ha detallat, en aquest acord “s’inclouen revisions en funció de l’IPC i el total en l’acumulat serà d’un 13 %, o superior, si s’apliquen les clàusules de revisió”.

Així mateix, Nuria Montes ha destacat el pes del sector hoteler en aquest conveni col·lectiu de la província alacantina, “en representar el 80 % de la taula empresarial”, no obstant això, ha recordat que tots els acords s’han aprovat “per unanimitat”.

**“Diàleg social”, clau del conveni**

D’altra banda, la consellera ha volgut agrair tant als sindicats com a les organitzacions empresarials participants en aquesta negociació “la seua capacitat per a arribar a un acord, deixant de banda, a més, diferències que podien separar i anteposant aquells punts en els quals s’ha pogut confluir perquè aquest conveni siga una realitat”.

En aquest sentit, Montes ha destacat el “diàleg social i l’exercici de responsabilitat” exercit per tots els que formen part de la taula negociadora, ja que, segons ha remarcat, “s’ha fet sense cap mena de conflicte, ni mobilitzacions”.

És per això que la representant de la política turística del Consell ha destacat que la negociació col·lectiva a la província d’Alacant sempre ha sigut una negociació “molt seriosa”, tant per part d’empresaris com de sindicats.

Finalment, la consellera d’Innovació, Indústria, Comerç i Turisme ha destacat la idoneïtat en el temps de la signatura d’aquest acord, “en un marc oportú, a les portes d’agost, el mes gran de la temporada turística”.

Fecha: 31/07/2023